Železničná spoločnosť Slovensko, a. s. (ZSSK) počas veľkonočných sviatkov zvyšuje počet vlakov, vypraví ich o osemnásť viac.
Ako národný vlakový osobný dopravca informoval, na Zelený štvrtok 6. apríla pridá dva expresy a dva rýchliky, na Veľký piatok 7. apríla päť rýchlikov, na Veľkonočný pondelok 10. apríla, keď sa očakáva najväčší záujem cestujúcich o prepravu, tri expresy a štyri rýchliky. Zvyšný jeden expres a jeden mimoriadny rýchlik ZSSK vypraví v utorok 11. apríla. "Už tradične ide o posilnenie spojenia medzi hlavným mestom a východným i stredným Slovenskom," uviedol hovorca ZSSK Tomáš Kováč.
Priemerná obsadenosť najvyťaženejších vlakov je podľa ZSSK zatiaľ približne 72 %. Všetky mimoriadne vlaky sú vlaky posilové, zapracované v platnom cestovnom poriadku. "Zároveň budú podľa technických možností jednotlivých vlakov posilnené aj niektoré pravidelné vlaky, pri ktorých je predpoklad vyššieho záujmu cestujúcej verejnosti o cestovanie v týchto vlakoch," dodal hovorca ZSSK.